





  
 Σε μια σελίδα ημερολογίου να παρουσιάσετε τις αλλαγές(σωματικές, ψυχολογικές, συναισθηματικές , κοινωνικές) που παρατηρείτε στον εαυτό σας και στους φίλους σας κατά τη διάρκεια της εφηβείας.

                                                                                                                                 Θεσσαλονίκη, 25-1-2026
Αγαπητό μου ημερολόγιο, 
   Σήμερα σκέφτομαι πόσο πολύ έχω αλλάξει τον τελευταίο καιρό… Η εφηβεία είναι μια περίοδος γεμάτη αλλαγές, τόσο στην εμφάνιση όσο και στην προσωπικότητα και αυτό το βλέπω όχι μόνο σε μένα αλλά και στους φίλους μου.
   Πρώτα απ΄ όλα, η εμφάνισή μου δεν είναι πια η ίδια. Έχω ψηλώσει, το πρόσωπο μου και το σώμα μου έχουν αλλάξει. Τα μαλλιά και τα ρούχα μου είναι πιο σημαντικά για μένα τώρα. Θέλω να ντύνομαι με τρόπο που να δείχνει ποια είμαι και να νιώθω άνετα με τον εαυτό μου. Το ίδιο συμβαίνει και με τους φίλους μου. Όλοι προσπαθούμε να βρούμε το δικό μας στυλ.
   Εκτός από την εμφάνιση, έχουν αλλάξει και τα συναισθήματά μου. Μερικές φορές νιώθω χαρούμενη και γεμάτη ενέργεια, ενώ άλλες φορές στεναχωριέμαι χωρίς σοβαρό λόγο. Έχω αρχίσει να σκέφτομαι πιο πολύ το μέλλον μου και να θέλω περισσότερη ανεξαρτησία από τους γονείς μου. Οι φίλοι μου, επίσης, έχουν αλλάξει και αυτοί. Κάποιοι έγιναν πιο ώριμοι, άλλοι πιο ευαίσθητοι και άλλοι πιο νευρικοί.
   Παρόλο που αυτές οι αλλαγές με μπερδεύουν, καταλαβαίνω ότι είναι φυσιολογικές. Η εφηβεία με βοηθά να γνωρίσω καλύτερα τον εαυτό μου και να μεγαλώσω, όχι μόνο σωματικά, αλλά και πνευματικά.









                                                                                                                                                          



                                                                                                    Θεσσαλονίκη, 20-1- 2026
    
Αγαπητό μου ημερολόγιο,
   Είναι απίστευτο πώς περνάει ο καιρός και πόσο γρήγορα αλλάζουμε όλοι μας. Πριν από λίγα χρόνια ήμασταν παιδιά και τώρα νιώθουμε ότι ζούμε σε μια κατάσταση διαρκούς αναζήτησης…
   Στον εαυτό μου οι αλλαγές είναι κυρίως συναισθηματικές. Έχω αυτές τις τρελές εναλλαγές διάθεσης. Απόλυτη χαρά τη μια στιγμή, εκνευρισμό την άλλη. Έχω αρχίσει να αμφισβητώ ό,τι μου λένε, ειδικά οι γονείς μου. Θέλω να έχω τον δικό μου χώρο και να παίρνω τις δικές μου αποφάσεις. Φυσικά, ασχολούμαι πολύ περισσότερο με την εμφάνισή μου, προσέχοντας κάθε λεπτομέρεια. Προσπαθώ να καταλάβω ποιος είμαι και τι θέλω να κάνω στο μέλλον, πράγματα που μέχρι πέρυσι δεν με απασχολούσαν καθόλου. Νιώθω ότι ψάχνω να βρω  την ταυτότητά μου.
    Αλλά και οι φίλοι μου έχουν αλλάξει. Οι παρέες διαλύονται και ξανασχηματίζονται με βάση τα νέα ενδιαφέροντα. Οι συζητήσεις μας έχουν γίνει πιο ουσιαστικές. Δεν μιλάμε μόνο για τα βιντεοπαιχνίδια ή το Τικ Τοκ, αλλά και για  τις σχέσεις μας,  για το τι συμβαίνει στον κόσμο. Κάποιοι φίλοι έχουν γίνει πολύ πιο υπεύθυνοι με τα μαθήματα και τους στόχους τους, ενώ άλλοι έχουν γίνει πιο επαναστατικοί, δοκιμάζοντας συνέχεια τα όρια και τις απαγορεύσεις. Υπάρχει μια έντονη ανάγκη για ανεξαρτησία σε όλους μας, ακόμη και αν αυτό σημαίνει ότι θα κάνουμε λάθη.
   Είναι μια περίοδος γεμάτη σύγχυση και άγχος, αλλά ταυτόχρονα είναι συναρπαστική. Μαθαίνουμε να στεκόμαστε στα πόδια μας. Αυτή η εφηβεία είναι ένα τρενάκι του λούνα παρκ, αλλά τουλάχιστον είμαστε μέσα σε αυτό όλοι  μαζί…
                                                                                                Καληνύχτα, αγαπητό μου ημερολόγιο






                                                                                                                        Θεσσαλονίκη, 23-1-2026

  Αγαπημένο μου ημερολόγιο,
   Σήμερα στο σχολείο είχαμε μια συζήτηση με τη φιλόλογό μας για τις αλλαγές που συμβαίνουν στους νέους κατά τη διάρκεια της εφηβείας. Αυτό με έβαλε σε σκέψεις!!!
  Μετά από συζήτηση που είχα με τη μαμά μου, βγάλαμε το συμπέρασμα ότι δεν παρατηρούμε κάποιες αλλαγές στη συμπεριφορά μου. Οι αλλαγές πάνω μου είναι κυρίως  σωματικές.
   Παρόλ΄ αυτά έχω δει πολλές αλλαγές στους φίλους μου τόσο σωματικές όσο και στη συμπεριφορά τους. Έχω πολλές φίλες που έχουν αλλάξει τον τρόπο σκέψης, συμπεριφοράς, ακόμη και το χαρακτήρα τους. Πολλά παιδιά νομίζουν ότι μεγάλωσαν και μπορούν να κάνουν ό,τι θέλουν. Μιλάνε άσχημα στους γονείς τους, όταν δεν τους κάνουν τα χατίρια. Κάποια παιδιά γίνονται επιθετικά προς τους άλλους, σε βαθμό που θα μπορούσαν να  κάνουν κακό στον εαυτό τους, αλλά και στους γύρω τους. Άλλα παιδιά απομακρύνονται από τους υπόλοιπους και περιθωριοποιούνται. 
   Υπάρχουν, όμως, και κάποιοι έφηβοι που βελτιώνονται κατά τη διάρκεια της εφηβείας. Κοινωνικοποιούνται, ωριμάζουν και γνωρίζουν από νωρίς αυτό που θέλουν να κάνουν στη ζωή τους. Γι΄ αυτό βάζουν στόχους από νωρίς και αφοσιώνονται σε αυτούς.
   Κλείνω αγαπημένο μου ημερολόγιό μου, συνειδητοποιώντας  πως όσα συμβαίνουν στην εφηβεία είναι φυσιολογικά και μας βοηθάνε να μαθαίνουμε καλύτερα τον εαυτό μας και τους γύρω μας.












                                                                                                                         Θεσσαλονίκη, 29-1-2026

Αγαπημένο μου ημερολόγιο,
   Σήμερα σου γράφω, γιατί το τελευταίο διάστημα νιώθω ότι όλα αλλάζουν πολύ γρήγορα και με κάνουν να νιώθω άβολα. Όταν κοιτάζω τον εαυτό μου στον καθρέφτη, δυσκολεύομαι να τον αναγνωρίσω. Ψηλώνω απότομα και η φωνή μου αλλάζει διαρκώς. Νιώθω περίεργα παντού στο σώμα μου...
   Θα έλεγα, όμως, πως η πιο έντονη και μεγάλη αλλαγή είναι στα συναισθήματά μου.  Η  διάθεσή μου συνεχώς μεταβάλλεται. Νιώθω κούραση και ενέργεια ταυτόχρονα. Θέλω να είμαι ελεύθερος να επιλέξω για τον εαυτό μου, αλλά την ίδια στιγμή φοβάμαι την ελευθερία. Κάθε φορά που κάνω μια επιλογή αναρωτιέμαι αν ήταν και η σωστή.
   Νομίζω πως και  οι φίλοι μου περνάνε το ίδιο. Έχουν αλλάξει αισθητά. Δεν παίζουμε με παιχνίδια τώρα. Συζητάμε ώρες ατελείωτες   για διάφορα θέματα. Τι θα κάνουμε, τι κάναμε  πώς φαινόμαστε σε άλλους. Δε θα πω ότι εμείς είμαστε καλύτεροι από τους άλλους… Νιώθω πως οι φίλοι είναι οι μόνοι που με καταλαβαίνουν αληθινά.
  Είναι μια περίεργη φάση της ζωής μου αυτό το μεταβατικό στάδιο που  από παιδί γίνομαι ενήλικας. Ελπίζω μόνο στο τέλος αυτής της διαδρομής να είμαι ακόμα ο εαυτός μου…



                                                                                                                                  










                                                                                                                       Θεσσαλονίκη, 24-1-2026

  Αγαπητό μου ημερολόγιο,
  Έχω παρατηρήσει πολλές αλλαγές στον χαρακτήρα μου κατά τη διάρκεια της εφηβείας. Κατ΄αρχάς, νευριάζω πολύ εύκολα με όλους, χωρίς να ξέρω πολλές φορές  το γιατί. Απορώ με τον εαυτό μου, γιατί  ήμουν πάντα ένα ήρεμο και ήσυχο παιδί. Παράλληλα, βαριέμαι να κάνω διάφορα πράγματα. Βαριέμαι να βοηθήσω στο σπίτι, να βγω βόλτα με τις φίλες μου και γενικά βαριέμαι  να κάνω το οτιδήποτε. Θα ήθελα πολύ να παραμείνω ο παλιός μου εαυτός, που ήμουν τόσο καλή με όλους και πάντα σκεφτόμουν θετικά σε ό,τι κι αν γινόταν.
   




















                                                                                                                                       Θεσσαλονίκη,7-2-2026
   Αγαπητό μου ημερολόγιο,
   Η εφηβεία είναι μια δύσκολη και ταυτόχρονα σημαντική περίοδος στη ζωή μας. Υπάρχουν πολλές αλλαγές όχι μόνο στην εμφάνιση αλλά και στην ψυχολογία μας.
  Μία από τις σημαντικότερες αλλαγές είναι το άγχος που βιώνουμε καθημερινά. Το άγχος για τους βαθμούς, τις παρέες, την οικογένειά μας. Αυτό το συναίσθημα προκαλεί πολλά προβλήματα… Μπορεί να υπάρξει η λανθασμένη σκέψη ότι δεν είσαι απαραίτητος σε κανέναν, ότι όλοι σε μισούν ή πως έκανες σε κάποιο κοντινό σου άνθρωπο κάτι κακό…
   Πολλοί από εμάς τους εφήβους δε δεχόμαστε τον εαυτό μας όπως είναι και προσπαθούμε να τον αλλάξουμε με οποιονδήποτε τρόπο. Αυτό έχει ως αποτέλεσμα να γινόμαστε άλλοι και να ξεχνούμε τον πραγματικό μας εαυτό.
   Μεγάλες αλλαγές συμβαίνουν, επίσης, τόσο στην εμφάνιση όσο και στον χαρακτήρα μας. Η εμφάνισή μας μεταβάλλεται σημαντικά, όπως και η προσωπικότητά μας. Στη διάρκεια της εφηβείας ο άνθρωπος ψάχνει τον πραγματικό του εαυτό. Αλλάζει το στυλ του, ακόμη και το είδος της μουσικής που ακούει. Ο έφηβος ψάχνει διαρκώς τον εαυτό του και αλλάζει πολλές φορές τη γνώμη του. Μπορεί να αλλάξει το χόμπι με το οποίο ασχολείται, τη δουλειά με την οποία θα ασχοληθεί μελλοντικά, τις παρέες του, να επιλέξει με ποιους θα παραμείνει και από ποιους θα ξεκόψει οριστικά.
   Η εφηβεία είναι ένα δύσκολο κομμάτι της ζωής μας, όμως χάρη σε αυτή βρίσκουμε τον πραγματικό μας εαυτό. Καλό θα ήταν να σκεφτόμαστε όλοι θετικά, να αγαπάμε τον εαυτό μας όσο πιο πολύ γίνεται και να τον σεβόμαστε.





